Document ID: 31999R1367

ΚΑΝΟΝΙΣΜΟΣ (ΕΚ) αριθ. 1367/1999 ΤΗΣ ΕΠΙΤΡΟΠΗΣ
της 25ης Ιουνίου 1999
περί τροποποιήσεως του κανονισμού (ΕΚ) αριθ. 1223/94 περί των ειδικών λεπτομερών κανόνων εφαρμογής του καθεστώτος πιστοποιητικών προκαθορισμού για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα ΙΙ της συνθήκης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2491/98 της Επιτροπής(2), και ιδίως το άρθρο 8 παράγραφος 3 πρώτο εδάφιο,
Εκτιμώντας:
(1) ότι ο κανονισμός (ΕΚ) αριθ. 1223/94 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1479/98(4), προβλέπει, στο άρθρο 4 παράγραφος 1, ότι τα πιστοποιητικά για τα σιτηρά ισχύουν μέχρι το τέλος του πέμπτου μήνα που έπεται του μήνα υποβολής της αίτησης· ότι, κατά παρέκκλιση, στην παράγραφο 2 του ίδιου άρθρου προβλέπεται ότι τα πιστοποιητικά προκαθορισμού για σκληρό σίτο εξαγόμενο υπό μορφή ζυμαρικών ισχύουν μέχρι το τέλος του έκτου μήνα που έπεται του μήνα υποβολής της αίτησης και ότι τα πιστοποιητικά προκαθορισμού για κριθή εξαγόμενη υπό μορφή ζύθων ισχύουν μέχρι το τέλος του ενδέκατου μήνα που έπεται του μήνα υποβολής της αίτησης·
(2) ότι η διάρκεια ισχύος των πιστοποιητικών για τον σκληρό σίτο, τον εξαγόμενο ως έχει, περιορίστηκε στο τέλος του τέταρτου μήνα υποβολής της αίτησης· ότι, ως εκ τούτου, είναι σκόπιμο να καταργηθεί η παρέκκλιση που εφαρμόζεται στον σκληρό σίτο τον εξαγόμενο υπό μορφή εμπορευμάτων μη υπαγομένων στο παράρτημα ΙΙ·
(3) ότι η βύνη αποτελεί την κυριότερη πρώτη ύλη για την παρασκευή του ζύθου· ότι είναι σκόπιμο να προσαρμοστεί η διάρκεια ισχύος των πιστοποιητικών για την κριθή την εξαγόμενη υπό μορφή ζύθου, στα πιστοποιητικά για την βύνη, όπως ορίζεται στο άρθρο 7 του κανονισμού (ΕΚ) αριθ. 1162/95 της Επιτροπής, της 23ης Μαΐου 1995, περί ειδικών λεπτομερειών εφαρμογής του καθεστώτος πιστοποιητικού εισαγωγής και εξαγωγής στον τομέα των σιτηρών και του ρυζιού(5), όπως τροποποιήθηκε τελευταία από τον κανονισμό (ΕΚ) αριθ. 444/98(6)·
(4) ότι η επιτροπή διαχείρισης οριζοντίων θεμάτων σχετικών με το εμπόριο μεταποιημένων γεωργικών προϊόντων εκτός παραρτήματος ΙΙ δεν διατύπωσε γνώμη που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 4 παράγραφος 2 του κανονισμού (ΕΚ) αριθ. 1223/94, καταργείται το στοιχείο γ) και το στοιχείο α) αντικαθίσταται από το ακόλουθο κείμενο: "α) όσον αφορά την κριθή, την εξαγόμενη υπό μορφή ζύθου υπαγόμενου στον κωδικό ΣΟ 2203, ή ζύθου εκ βύνης, με αποκτημένο αλκοολικό τίτλο που δεν υπερβαίνει το 0,5 % vol, υπαγόμενου στον κωδικό ΣΟ 20029010·
- τα πιστοποιητικά που ζητούνται από την 1η Ιουλίου έως τις 31 Οκτωβρίου ισχύουν μέχρι το τέλος του ενδέκατου μήνα που έπεται του μήνα υποβολής της αίτησης,
- τα πιστοποιητικά που ζητούνται από την 1η Νοεμβρίου έως τις 30 Απριλίου του επόμενου ημερολογιακού έτους, ισχύουν μέχρι τις 30 Σεπτεμβρίου του εν λόγω έτους."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουνίου 1999.

Labels: 3
17